D ô v o d o v á   s p r á v a

Všeobecná časť

	V nadväznosti na úpravu právneho postavenia obcí ako samosprávnych územných celkov Slovenskej republiky zákonom Slovenskej národnej rady č. 369/1990 Zb. o obecnom zriadení  bolo zákonom Slovenskej národnej rady č. 592/1990 Zb. o rozpočtových pravidlách Slovenskej republiky upravené zostavenie rozpočtov obcí, vymedzenie ich príjmov a výdavkov  a model dotačných  vzťahov štátneho rozpočtu k rozpočtom obcí.

	V súčasnosti postavenie rozpočtov obcí a použitie ich prostriedkov upravuje zákon Národnej rady Slovenskej republiky č. 303/1995 Z.z. o rozpočtových pravidlách v znení neskorších predpisov. 

	Vláda Slovenskej republiky uznesením č. 969 z 29. novembra 2000 k návrhu legislatívneho zámeru  návrhu zákona, ktorým sa mení a dopĺňa zákon Národnej rady Slovenskej republiky č. 303/1995 Z.z.  o rozpočtových pravidlách v znení neskorších predpisov uložila ministerke financií do 31. mája 2001 zabezpečiť legislatívnu prípravu novely zákona o rozpočtových pravidlách. Návrh zákona sa predkladá na základe Plánu legislatívnych úloh vlády SR na rok 2001. 

	Návrh novely zákona vychádza zo zámerov uvedených v materiáli "Východiská financovania verejnej správy v súlade s koncepciou decentralizácie a modernizácie verejnej správy", ktorý vláda prerokovala a prijala k nemu uznesenie č. 652/2000. Súčasne nadväzuje na ciele a úlohy obsiahnuté v Koncepcii decentralizácie a modernizácie verejnej správy v zmysle uznesenia vlády č. 230/2000.

	Cieľom návrhu novely zákona o rozpočtových pravidlách je vytvoriť právne a ekonomické podmienky pre realizáciu procesu decentralizácie financií a zabezpečiť jednotnú úpravu pravidiel hospodárenia s prostriedkami rozpočtov územných samospráv. Ďalším dôvodom novelizácie rozpočtových pravidiel sú navrhové zmeny v štruktúre orgánov verejnej správy  predovšetkým konštituovaním samosprávy vyšších územných celkov a ich právna úprava v novele Ústavy Slovenskej republiky prijatej ústavným zákonom  č. 90 zo 17. marca 2001. Návrhom predloženého zákona sa zároveň vychádzajúc z Manuálu fiškálnej transparentnosti navrhuje pravidelné zverejňovanie údajov štátneho rozpočtu, ako aj ostatných zložiek verejných rozpočtov na právnom základe. Navrhovanou  úpravou sa súčasne reaguje na  skúsenosti a poznatky z aplikačnej praxe, ktoré sú zapracované ako upresňujúce a doplňujúce ustanovenia.        

	Vychádzajúc z uvedeného návrh novely zákona o rozpočtových pravidlách  upravuje tieto  oblasti :
° postavenie rozpočtov vyšších územných celkov,
° postavenie rozpočtov obcí a finančné hospodárenie obcí v nových podmienkach,
° rozpočtový proces územných samospráv,      
° pravidlá hospodárenia územných samospráv,
° stabilizáciu príjmov rozpočtov územných samospráv,         
° finančné vyrovnávanie, 
° kontrola rozpočtového hospodárenia a zodpovednosť za hospodárenie. 

                                                              -  2  - 	

	Navrhovanou   novelou sa zabezpečuje realizácia prvej etapy fiškálnej decentralizácie a financovanie  úloh  územných  samospráv  v  nadväznosti  na  postupný prenos kompetencií z orgánov štátu na obce a vyššie územné celky v procese reformy verejnej správy. V ďalšej etape nadväzne na postup  procesu decentralizácie kompetencií a financií sa predpokladá vypracovanie samostatného zákona upravujúceho právny rámec rozpočtového a finančného hospodárenia obcí a vyšších územných celkov .

	Návrh zákona je v súlade s Ústavou Slovenskej republiky a s inými zákonmi, ako aj medzinárodnými zmluvami a inými medzinárodnými dokumentami. Problematika  návrhu zákona nepatrí medzi priority aproximácie podľa Bielej knihy a článku 70 Európskej dohody o pridružení. 

	Rozpočtová problematika je v práve Európskych spoločenstiev upravená nariadeniami Rady a rozhodnutiami Komisie. 
	
	Základná úprava rozpočtu, hospodárenia, kontroly a sankcií vo vzťahu k prostriedkom poskytnutým Európskymi spoločenstvami bola zapracovaná do novely zákona o rozpočtových pravidlách schválených zákonom č. 441/2000 Z.z. Ďalšie postupné úpravy nielen vo vzťahu k hospodáreniu s prostriedkami ES, ale aj vo vzťahu k systému vlastných zdrojov Spoločenstva nie sú predmetom predloženého návrhu, ktorý sa vypracováva pre realizáciu procesu decentralizácie financií. Ďalšie úpravy vo vzťahu k prostriedkom ES Ministerstvo financií SR premietne do zákona o rozpočtových pravidlách v súlade s harmonogramom a ďalším postupom prác vyplývajúcich pre pracovnú skupinu č. 29 Finančné a rozpočtové ustanovenia v rámci implementácie acquis communautaire.  
	
	Z uvedeného dôvodu sa k predloženému návrhu nevypracovávajú tabuľky zhody. Úplná kompatibilita s právom ES v rozpočtovej sfére sa dosiahne až vstupom Slovenskej republiky do Európskej únie.             	 	

Dôsledky na štátny rozpočet, zamestnanosť a na tvorbu pracovných miest

	V súlade s § 51 tohto zákona sú vykvantifikované dôsledky na štátny rozpočet ako aj počty zamestnancov. 

	Navrhovaná právna úprava si vyžiada personálne posilnenie Ministerstva financií Slovenskej republiky. Na zabezpečenie financovania  vyšších územných celkov a prenesených úloh obciam a uplatnenia novozavádzaných inštitútov a opatrení v sfére hospodárenia obcí a vyšších územných celkov je potrebné zvýšiť stav zamestnancov o 10 , bežné výdavky s tým súvisiace predstavujú cca 3 mil. Sk, z toho mzdy 2, 2 mil. Sk na každý rozpočtový rok. Jednorázové kapitálové výdavky predstavujú sumu  cca  3 mil. Sk na príslušné kancelárske a technické vybavenie. V prípade schválenia zákonov o samospráve vyšších územných celkov a voľbách do  orgánov vyšších územných celkov v r. 2001 je potrebné uvažovať s príslušnou alikvotnou sumou už v tomto roku.

	Predložený návrh nebude mať priamy dopad na rozpočty obcí a rozpočty vyšších územných celkov ani na zamestnanosť a tvorbu pracovných miest.  Vznik vyšších územných celkov,  posilnenie   kompetencií   obcí   a   s   tým   súvisiace  presuny kompetencií, prípadne 
-3-

zamestnancov  z rezortov, krajských a okresných úradov, budú upravovať iné zákony, v ktorých budú samostatne vyčíslené rozpočtové dôsledky, ako aj dôsledky na zamestnanosť a na tvorbu, resp. úsporu pracovných miest.  

DOLOŽKA  ZLUČITEĽNOSTI

návrhu zákona s právom Európskej únie

1.  Navrhovateľ zákona:
     Vláda Slovenskej republiky. 

2.   Názov návrhu zákona:  
      Návrh zákona, ktorým sa mení a dopĺňa zákon Národnej rady Slovenskej republiky 
      č. 303/1995  Z.z. o rozpočtových pravidlách v znení neskorších predpisov.

3.   V práve Európskej únie je problematika návrhu zákona upravená:   
       Predmetom návrhu novely zákona o rozpočtových pravidlách je vytvoriť právne a                   ekonomické podmienky pre realizáciu procesu decentralizácie financií a zabezpečiť                jednotnú úpravu pravidiel hospodárenia s prostriedkami rozpočtov územných samospráv.         Návrh zákona sa nedotýka rozpočtovej problematiky, ktoré je upravená v práve ES/EÚ.          
4.    Návrh zákona svojou problematikou nepatrí medzi prioritné oblasti aproximácie                 práva uvedené v čl. 70 Európskej dohody o pridružení a svojou problematikou nepatrí             medzi priority odporúčané v Bielej knihe, je však predmetom aproximácie práva na                základe screeningu - kapitola č. 29.

5.    Charakteristika právnych noriem Európskej únie, ktorými je upravená                            problematika návrhu zákona:     

       Prolematika návrhu zákona nie je upravená v sekundárnej legislatíve ES/EÚ.

6.    Vyjadrenie stupňa kompatibility s právnou normou EÚ:
       Návrh zákona nie je v rozpore s právom ES/EÚ. Základná úprava rozpočtu,                             hospodárenia,  kontroly a sankcií vo vzťahu k prostriedkom poskytnutým Európskymi            spoločenstvami  bola zapracovaná do novely zákona o rozpočtových pravidlách                       schválených zákonom č. 441/2000 Z.z..

	 Úplná kompatibilita sa dosiahne vstupom SR do EÚ.               

-  4  -

Osobitná  časť      

K Čl. I

K bodu 1.
	Navrhovaným novým znením prvej vety ustanovenia § 1 ods. 1 sa rozširuje predmet úpravy zákona okrem postavenia aj o funkciu a zostavovanie rozpočtov obcí a  rozpočtov vyšších územných celkov a súčasne aj o  použitie  prostriedkov vyšších územných celkov  v nadväznosti na návrh zákona o samospráve vyšších územných celkov a o zmene a doplnení niektorých zákonov (zákon o samosprávnych krajoch). 

K bodu 2.
	Navrhovaným doplnením sa zriaďuje samostatná rozpočtová kapitola pre súhrnný finančný vzťah k obciam a vyšším územným celkom. Jej zriadenie je nevyhnutné pre zabezpečenie realizácie a transparentnosti finančných tokov k rozpočtom obcí a rozpočtom vyšších územných celkov.  

K bodom 3. až 11.
	Legislatívno-technická úprava vo vzťahu k rozšíreniu predmetu úpravy zákona o rozpočty vyšších územných celkov a použitia ich prostriedkov. 

K bodu 12.
	Navrhovaným doplnením sa rozširuje povinnosť predkladať ministerstvu v určených lehotách požadované údaje aj za vyššie územné celky a zavádza sa možnosť overenia správnosti a úplnosti predložených údajov. 

K bodu 13.
	S cieľom doplniť už doteraz upravený postup pri predkladaní návrhov rozpočtov jednotlivých zložiek verejného rozpočtu do parlamentu, navrhuje sa, aby vyššie územné celky v rovnakom termíne predkladali informáciu o svojich návrhoch príjmov a výdavkov na príslušný rozpočtový rok. 

K bodom 14.až 16.
	Doplnením § 9  sa definuje obsah rozpočtovej kapitoly Súhrnný finančný vzťah k obciam a vyšším územným celkom,  určuje jej správca, ktorým je minister financií, ako aj spôsob prerokúvania návrhu rozpočtu tejto kapitoly v príslušnom orgáne národnej rady.  
    	
K bodu 17 .
	 Vychádzajúc z Manuálu  o fiškálnej  transparentnosti vypracovaného MMF a v nadväznosti na Vyhlásenie o hospodárskej politike schváleného vládou 28.3.2001, ktorým vláda súhlasila so spoluprácou s MMF na báze monitorovacieho programu SMP sa navrhuje zverejňovanie údajov štátneho rozpočtu pre širokú verejnosť po jeho schválení parlamentom.

K bodu 18.
	Navrhuje sa vylúčiť z výkonu rozhodnutia podľa osobitných predpisov  príjmy rozpočtov   územných   samospráv  z   podielov  na  daniach v správe štátu.  Návrh  vychádza  
- 5  -

z  nového vymedzenia charakteru týchto finančných prostriedkov ako súčasti súhrnného finančného vzťahu k obciam a vyšším územným celkom. 

K bodu 19.
	V nadväznosti na úpravu v § 9a ods. 2 sa navrhuje aj zverejňovanie údajov schváleného rozpočtu rozpočtovej kapitoly. 

K bodu 20.
	Doplnením § 16 ods. 2 sa určuje, že   práva a povinnosti  správcu rozpočtovej kapitoly sa budú v zásade primerane vzťahovať aj na správcu rozpočtovej kapitoly Súhrnný finančný vzťah  k  obciam  a  vyšším  územným celkom  okrem ustanovení,  ktoré sa  týkajú  určovania
podmienok poskytovania dotácií, usmerňovania a kontrolovania hospodárenia s rozpočtovými prostriedkami kapitoly a schvaľovania rozpočtových opatrení.     

bodom  21. až 27.
	Legislatívno-technická úprava vyplývajúca z vymedzenej pôsobnosti vyšších územných celkov na úseku zriaďovania rozpočtových organizácií a príspevkových organizácií v  zákone o samospráve vyšších územných celkov.

K bodu 28.
	Navrhovaným doplnením sa reaguje na novelu zákona o správe majetku štátu.

K bodu 29.
	Návrh na doplnenie § 23 ods. 1 vyplýva z návrhu zákona o podmienkach transformácie rozpočtových organizácií a príspevkových organizácií na neziskové organizácie poskytujúce všeobecne prospešné služby (transformačný zákon), ktorý upravuje celý proces transformácie rozpočtových a príspevkových organizácií. Transformácia podľa tohto zákona sa vykoná na základe rozhodnutia vlády, preto sa predchádzajúci písomný súhlas ministerstva financií nevyžaduje. 

K bodom 30. až  32.
	Legislatívno-technická úprava v nadväznosti na nový zákon o samospráve vyšších územných celkov.

K bodu 33.
	Ustanovenie § 25 vymedzuje postavenie, funkciu a základnú charakteristiku rozpočtov obcí a vyšších územných celkov. Navrhuje sa doplnenie ustanovenia o úpravu finančných vzťahov medzi rozpočtom obce a rozpočtom vyššieho územného celku.
	Upravuje sa obsah  rozpočtov obcí a vyšších územných celkov, ktorých súčasťou okrem príjmov a výdavkov  budú aj finančné operácie. Definuje sa obsah pojmu návratné zdroje financovania. V návrhu   sa   premieta   zásada,   že návratné  zdroje financovania a ich 
splácanie nie sú príjmami a výdavkami rozpočtu, ale finančnými operáciami, prostredníctvom ktorých sa tieto zdroje získavajú a uhrádzajú. Tieto finančné operácie sú súčasťou rozpočtu, ale  uskutočňujú  sa  mimo  rozpočtu  príjmov a rozpočtu výdavkov. Obdobne mimo rozpočtu 

-  6  -

príjmov sa vykonávajú prevody z mimorozpočtových peňažných fondov obce a vyššieho územného celku.    

  	V § 26 sa  vymedzujú príjmy rozpočtu  obce  v nadväznosti na doplnenie § 25 ods. 4. V príjmoch sa ďalej premietajú vzťahy k vyššiemu územnému celku alebo rozpočtu inej obce,  prostriedky horizontálneho finančného vyrovnávania,  prostriedky štátneho rozpočtu poskytované v rámci programov a definuje sa obsah dotácií zo štátneho rozpočtu.  
	Upravuje sa používanie prostriedkov Európskych spoločenstiev, združených prostriedkov,   návratných  zdrojov financovania a mimorozpočtových peňažných fondov.
	Podiely na daniach v správe štátu sa vymedzujú ako osobitný druh finančného vzťahu medzi štátnym rozpočtom a rozpočtami územných samospráv. Oproti doterajšej úprave sa v návrhu odlišne vymedzujú vlastné príjmy, medzi ktoré sa nezaraďujú príjmy z podielových daní v správe štátu, pričom však ostáva zachovaná právomoc územných samospráv rozhodovať o ich použití. 
	Definitívne vymedzenie týchto príjmov,  štruktúru a  kritériá ich rozdeľovania  budú upravené osobitným predpisom v rámci druhej etapy procesu reformy verejnej správy a decentralizácie financií s predpokladanou účinnosťou od 1.1.2004.             

K bodu 34.
	V § 26a sa dopĺňa vymedzenie príjmov rozpočtu vyššieho územného celku. Konštrukcia príjmovej základne rozpočtu vyššieho územného celku sa v zásade vymedzuje jednotne ako príjmová základňa rozpočtu obce. 
	Navrhuje sa, aby príjmom rozpočtu vyššieho územného celku  bol aj výnos prirážky k dani z príjmov fyzických osôb stanovenej podľa osobitného predpisu.

K bodu 35.a 36.
	Výdavky rozpočtu obce a vyššieho územného celku upravené v § 27 a § 27a sa uvádzajú v nadväznosti na určenú pôsobnosť v novele zákona o obecnom zriadení a v návrhu zákona o samospráve vyšších územných celkov. 
	Členenie výdavkov sa v zásade upravuje v jednotnej štruktúre s tým, že ako nové sa uvádzajú výdavky vyplývajúce z medzinárodných zmlúv a medzinárodnej spolupráce a výdavky spojené s preneseným výkonom štátnej správy na obce a vyššie územné celky.
	V návrhu sa počíta s poskytovaním účelových finančných prostriedkov právnickým osobám a fyzickým osobám podnikateľom diferencovane v závislosti od ich vzťahu k  obci a vyššiemu územnému celku. 
	Novo sa upravuje spôsob uhrádzania dlhovej služby nadväzne na úpravu v ustanovení § 25 ods. 4. 
 
K bodom 37. až 40.  
	Ide o legislatívno-technické úpravy v § 28 v nadväznosti na rozšírenie predmetu úpravy zákona o rozpočty vyšších územných celkov a precizovanie používania výdavkov rozpočtov územných samospráv  počas rozpočtového provizória.  

K bodu 41.  
	Legislatívno-technická úprava v nadpise ôsmej časti zákona v nadväznosti na nový zákon o samospráve vyšších územných celkov.   

-  7  -

K bodu 42.
	 Nové znenie § 29  upravuje základné pravidlá hospodárenia podľa rozpočtu obce a rozpočtu vyššieho územného celku. 
	Oproti doterajšej úprave sa zavádza vnútorné členenie rozpočtu obce a rozpočtu vyššieho územného celku na bežný rozpočet a kapitálový rozpočet. Vymedzujú sa príjmy a výdavky bežného rozpočtu a príjmy a výdavky kapitálového rozpočtu. Ako nový prvok sa zavádza povinnosť zostavenia vyrovnaného bežného rozpočtu . Ako schodkový môže byť zostavený iba kapitálový rozpočet  za podmienok vymedzených týmto ustanovením. 
	Upravuje sa postup obce a vyššieho územného celku s cieľom zabezpečiť vyrovnanosť bežného rozpočtu na konci rozpočtového roka. 
	Ponecháva sa úprava  povinnosti o prednostnom zabezpečení krytia všetkých záväzkov, ktoré pre územné samosprávy vyplývajú z plnenia povinností ustanovených zákonmi. 

K bodu 43. 
	V nadväznosti na úpravu v § 26 ods. 2 písm. c) a §  26a ods. 2 písm. c) sa v ustanovení  § 29a  vymedzujú pravidlá používania návratných zdrojov financovania.
	Stanovuje sa, že obce a vyššie územné celky môžu získavať a použiť tieto finančné prostriedky len na krytie kapitálových potrieb s tým, že záväzky vyplývajúce z týchto vzťahov nenarušia princíp vyrovnanosti bežného rozpočtu na konci roku.  
	Zamedzuje sa obciam a vyšším územným celkom prevziať záruku za úvery subjektov, ktorých nie sú zriaďovateľom alebo zakladateľom a ručiť za prijaté úvery príjmami z podielov na daniach v správe štátu.       
	S cieľom zamedziť neodôvodnenému zvyšovaniu zadlžovania územných samospráv novo sa formulujú podmienky prijímania úverov a ďalších návratných zdrojov financovania. Prijatie úverov, ktorých celková suma presiahne v príslušnom rozpočtovom roku 50 mil. Sk bude podliehať predchádzajúcemu súhlasu ministerstva.
	V záujme nezvyšovania celkového dlhu územných samospráv a jeho udržania v relatívne bezpečných hraniciach zavádza sa podmienka, že prijatím nového úveru  celkový dlh územnej samosprávy neprekročí hranicu 50 % skutočných bežných príjmov predchádzajúceho rozpočtového roka.  Súčasne na zabezpečenie plynulej obsluhy dlhovej služby sa určuje, že suma ročných splátok návratných zdrojov financovania vrátane úrokov nesmie prekročiť 15 % skutočných bežných  príjmov predchádzajúceho rozpočtového roka.  
	Splnenie týchto podmienok sú obce a vyššie územné celky povinné písomne oznámiť ministerstvu. 
	Zavedenie týchto pravidiel vychádza z medzinárodnej praxe riadenia celkového dlhu verejného sektora.   
	V  ustanovení § 29b sa   deklaruje,  že finančné zdroje obcí a vyšších územných celkov sú  úmerné zodpovednosti a úlohám, ktoré sú im zverené príslušnými zákonmi   pri rešpektovaní  princípu  samostatného  hospodárenia  a   rozhodovania  o   ich  použití. Tento princíp sa premieta aj vo vzťahu k zostavovaniu štátneho rozpočtu a pri určovaní výšky súhrnného finančného vzťahu k obciam a vyšším územným celkom.
	Garantuje sa, že zásadným pravidlom pri určovaní výšky súhrnného finančného vzťahu k obciam a vyšším územným celkom  bude  celkový vývoj výnosov daní v správe štátu.

 -  8  - 

	V  tomto ustanovení sa ďalej upravuje postup a lehoty pri prerokovávaní návrhu výšky súhrnného finančného vzťahu s  predstaviteľmi republikových združení územnej samosprávy. 
	Navrhovaná úprava vychádza z príslušných ustanovení Európskej charty miestnej samosprávy .
 
K bodu 44.          	      
	Legislatívno-technická úprava v ustanovení § 30 vyplývajúca z rozšírenia predmetu úpravy zákona o rozpočty vyšších územných celkov, pričom sa upresňuje  zriaďovanie, tvorba a použitie peňažných fondov obce a vyššieho územného celku. 

  	V ustanovení  § 31 sa upresňuje  spôsob zostavovania záverečného účtu obce a dopĺňa sa jeho uplatňovanie aj pre vyšší územný celok. Určuje a rozširuje sa obsah záverečného účtu a zavádza sa nový prvok pri prerokovaní záverečného účtu, ktorý sa uzatvára výrokom zastupiteľstva bez výhrad alebo s výhradami s následnou povinnosťou prijatia opatrení na nápravu zistených nedostatkov. 
	
	V  § 32 sa ustanovujú osobitosti v sfére hospodárenia obcí a vyšších územných celkov. Dopĺňa sa úprava o spôsobe sledovania, vykazovania a usporiadania podnikateľskej činnosti obce a vyššieho územného celku, ak túto činnosť vykonávajú ako právnické osoby vo svojom mene. 
	V prípade neplnenia povinností obcí a vyšších územných celkov, ktoré im ukladá tento zákon, oprávňuje sa ministerstvo pozastaviť poskytovanie  dotácií zo štátneho rozpočtu a  podielov na daniach v správe štátu týmto územným samosprávam  až do ich splnenia.

K bodu 45.	
	V novom § 32a sa v  sfére hospodárenia  obce  zavádza nový inštitút  nútenej správy.  Ministerstvo sa oprávňuje rozhodnúť o zavedení nútenej správy len za presne vymedzených podmienok, t.j. ak obec neuhradila uznaný záväzok do 60 dní a súčasne celková výška záväzkov po lehote splatnosti je vyššia ako 15 % skutočných bežných príjmov predchádzajúceho rozpočtového roka. 
	Ustanovuje sa postup ministerstva pri určení núteného správcu, kde sa navrhuje spoluúčasť ministerstva vnútra z dôvodu, že týmto správcom bude zamestnanec územne príslušného orgánu miestnej štátnej správy. 
	 Počas nútenej správy obec je povinná zriadiť osobitný účet nútenej správy, na ktorý prevedie všetky zostatky peňažných prostriedkov vedených na doterajších účtoch obce okrem prostriedkov   dotácií,   podielov   na   daniach   v   správe   štátu  a  prostriedkov  Európskych 
spoločenstiev, ktoré podľa tohto zákona  je obec povinná viesť na samostatných účtoch v banke. Okrem príjmov, ktoré je obec povinná viesť na uvedených účtoch, všetky ostatné príjmy obce budú plynúť na osobitný účet nútenej správy.  Bez písomného súhlasu núteného správcu obec nie je oprávnená použiť žiadne  prostriedky vedené na svojich účtoch v banke.     	Ďalej sa upravujú kompetencie núteného správcu, spoluúčasť a povinnosti orgánov obce, obsah krízového rozpočtu a spôsob jeho zostavenia a  schvaľovania. 
	Navrhuje sa, aby o ukončení nútenej správy ministerstvo rozhodovalo na základe posúdenia návrhu núteného správcu alebo žiadosti obce.  

-  9  -

K bodu 46.
	V navrhovanom ustanovení § 33 sa zavádza nový inštitút finančného vyrovnávania ako nástroj ochrany finančne slabších obcí a vyšších územných celkov a pre korigovanie rozdielov medzi príjmami a výdavkami rozpočtu obce a vyššieho územného celku. 
	Finančné vyrovnávanie sa navrhuje  uplatniť systémom vertikálneho vyrovnávania a systémom horizontálneho vyrovnávania. Vertikálnym finančným vyrovnávaním sa vyrovnáva úroveň výdavkových potrieb obce a vyššieho územného celku a horizontálnym finančným vyrovnávaním sa vyrovnávajú rozdiely v tvorbe vlastných príjmov obcí a vyšších územných celkov. 
	Navrhuje sa, aby nástrojom vertikálneho vyrovnávania bola decentralizačná dotácia zo štátneho rozpočtu. Decentralizačná dotácia sa vymedzuje ako finančný vzťah, ktorý je určený na financovanie pôsobností obcí a vyšších územných celkov, ktoré prešli na obce a vyššie územné celky z orgánov štátu v rozsahu ustanovenom osobitnými zákonmi. Poskytovanie dotácie  bude viazané na vecné a finančné normatívy  upravené osobitnými predpismi. V prípade, že sa nebude môcť použiť tento spôsob, navrhuje sa, aby postup určilo ministerstvo po dohode  s vecne príslušným rezortom. 
	Spôsob horizontálneho finančného vyrovnávania   obcí a vyšších územných celkov ustanoví osobitný predpis v súvislosti s postupným rozšírením vlastných daňových príjmov rozpočtov územných samospráv v rámci  2. etapy fiškálnej decentralizácie.

K bodu 47.
	Legislatívno-technická úprava vo vzťahu k novému zákonu o samospráve vyšších územných celkov a rozšírenie predmetu finančnej kontroly  obcí a vyšších územných  celkov aj na  prostriedky z podielov na daniach v správe štátu v rozsahu  povinností určených týmto zákonom alebo zákonom o štátnom rozpočte na príslušný rok. To znamená, že finančnou kontrolou sa bude zisťovať, či sa tieto prostriedky vedú na samostatnom účte, neručí sa nimi za prijaté úvery,  rozpočtujú sa  v rámci bežného rozpočtu a či sa dodržuje účelovosť použitia výnosu cestnej dane (výstavba, údržba a oprava komunikácií podľa zákona o štátnom rozpočte).  

K bodu 48.  
	Podľa platného znenia môže Ministerstvo financií odpustiť vrátenie návratnej finančnej výpomoci poskytnutej Sociálnej poisťovni, zdravotným poisťovniam a Národnému úradu práce. Návrhom uvedeného znenia sa rozširuje táto možnosť aj voči iným subjektom, ktorým je poskytnutá návratná finančná výpomoc na základe projektov schválených vládou. Ministerstvo financií môže čiastočne alebo úplne odpustiť vrátenie návratnej finančnej výpomoci len na základe predchádzajúceho rozhodnutia vlády.       

K bodom 49. až 56. 
	Legislatívno-technická úprava vyplývajúca z rozšírenia predmetu úpravy zákona o rozpočty vyšších územných celkov a precizovanie odkazu pod čiarou v § 47 ods. 3.

K bodom 57. až 59.
	Uvedenou  úpravou sa  sleduje jednoznačné vymedzenie obsahu štátneho záverečného
účtu vo väzbe na definíciu verejného rozpočtu v § 3 ods. 3 zákona. 

-  10  -

	Touto upravou sa zároveň zohľadňuje upozornenie Najvyššieho kontrolného úradu SR v jeho stanovisku k štátnemu záverečnéhmu účtu za rok 2000, v ktorom poukázal na nesúlad obsahu tohto materiálu s terajším znením § 50 odseku 8 rozpočtových pravidiel. 

K bodu 60.
	V ustanovení § 51 ods. 9 sa doplňuje postup predkladania záverečného účtu rozpočtovej kapitoly Súhrnný finančný vzťah k obciam a vyšším územným celkom príslušnému výboru Národnej rady. 

K bodu 61.
	 Ministerstvo financií pristupuje k zverejňovaniu takýchto údajov o výsledkoch hospodárenia vychádzajúc z Manuálu o fiškálnej transparentnosti vypracovaného MMF a v nadväznosti na Vyhlásenie o hospodárskej politike schváleného vládou 28.3.2001, ktorým vláda súhlasila so spoluprácou s MMF na báze monitorovacieho programu SMP. Ministerstvo 
financií bude zverejňovať mesačné údaje o výsledkoch hospodárenia štátneho rozpočtu a štvrťročne údaje aj za ostatné zložky verejných rozpočtov na internetovej stránke Ministerstva financií SR. 

K bodu 62.
	Doplnením § 51 ods. l sa rozširuje povinnosť zisťovať a kvantifikovať finančné dôsledky navrhovaných právnych predpisov, opatrení ústredných orgánov  a iných materiálov predkladných na rokovanie vlády a Národnej rady aj na rozpočty obcí a rozpočty vyšších územných celkov. 

K bodu 63. 
	Doplnením nového písmena g) v ust.§ 54 ods. 1 sa navrhuje rozšíriť splnomocňovacie ustanovenie pre ministra financií, aby mohol  v  odôvodnených  prípadoch  povoliť výnimku z ustanovenia § 29a ods. 7, v ktorom sa určujú dve podmienky pre prijatie a splácanie nového úveru obce a vyššieho územného celku. Ministerstvo financií bude posudzovať najmä odôvodnené prípady reštrukturalizácie úverového portfólia, prípadne účasť na realizácii vládnych, resp. zahraničných rozvojových programov.  

K bodu 64.   
	Návrhom sa rozširuje splnomocňovacie ustanovenie pre Ministerstvo financií SR na vydanie nižšej právnej normy, upravujúcej okrem spôsobu poskytovania prostriedkov z rezervy vlády aj iné podrobnosti, ktoré sú v súčasnosti schválené  vládou  formou zásad vlády. 	

K bodu 65.
	Navrhuje sa doplnenie nového paragrafu 55d. V navrhovanom ustanovení sa rieši postup obcí pri zostavovaní a schvaľovaní svojich rozpočtov na rok 2002, spôsob financovania potrieb vyšších územných celkov v roku 2001 a do schválenia ich rozpočtov v roku 2002. Určuje sa, že v roku 2002 vyššie územné celky schvália svoje rozpočty najneskôr do 31. marca 2002. Do schválenia rozpočtu budú hospodáriť s preddavkom poskytnutým zo štátneho rozpočtu.   	

-  11  -

	Ďalej sa navrhuje, aby vytvorenie rozpočtovej kapitoly Súhrnný finančný vzťah k obciam a vyšším územným celkom sa prvýkrát uplatnilo pre rok 2003. V roku 2002 dotácie zo štátneho rozpočtu obciam a vyšším územným celkom budú rozpočtované v kapitole Všeobecná pokladničná správa.  
	 Navrhuje sa , aby príjmy  rozpočtov obcí a vyšších územných celkov z podielov na daniach v správe štátu, štruktúru a spôsob ich rozdeľovania určil osobitný predpis s účinnosťou od roku 2004 nadväzne na vytvorenie podmienok v prvej etape reformy. Dovtedy sa budú tieto príjmy určovať ako doteraz zákonom o štátnom rozpočte na príslušný rok. 
	Vzhľadom na pripravovanú úpravu o prechode zriaďovateľských funkcií a majetku na územné samosprávy, predpokladá sa, že neprejdú záväzky, ktoré sú starými dlhmi. Navrhovaná úprava má zabezpečiť, aby tieto záväzky uhradil štát prostredníctvom pôvodného zriaďovateľa. 

K Čl. II. 

	Navrhuje sa, aby ustanovenie § 55d odsek 2 o spôsobe financovania vyšších územných celkov v roku 2001 nadobudlo  účinnosť dňom vykonania volieb do orgánov samosprávy vyšších územných celkov. Ostatné ustanovenia návrhu zákona nadobudnú účinnosť 1. januára 2002.